ส่อง GFPT กำไร Q2/60 โตหรู แถมราคาหุ้นยังถูกแนะซื้อเป้า 24 บ.
ส่อง GFPT กำไร Q2/60 โตหรู แถมราคาหุ้นยังถูกแนะซื้อเป้า 24 บ.
27 ก.ค. 2560

บล.บัวหลวง  ระบุในบทวิเคราะห์วันนี้(27ก.ค.) ว่า บริษัท จีเอฟพีที จำกัด (มหาชน) หรือ GFPT ยังคงเป็นหุ้นที่ชื่นชอบมากที่สุดในกลุ่มอาหารในปี 2560 จากกำไรในปี 2560 ที่ยังคงเติบโตแข็งแกร่ง และราคาหุ้นที่ยังคงถูกโดยซื้อขายที่อัตราส่วน PER ที่ 11.5 เท่า และเนื่องจากแนวโน้มของปริมาณยอดส่งออกที่ยังคงเติบโตแข็งแกร่งตั้งแต่ไตรมาส 2/60 ไปจนถึงครึ่งหลังของปี 2560 รวมถึงอัตราการทำกำไรที่ขยายตัวเพิ่มขึ้นจากต้นทุนวัตถุดิบที่ลดลง
กำไรของ GFPT จะยังคงเพิ่มขึ้นทั้ง เทียบช่วงเดียวกันของปีก่อน และเทียบไตรมาสก่อนหน้าตั้งแต่ไตรมาส 2/60 ไปจนถึงอย่างน้อยไตรมาส 3/60 นอกจากนี้ส่วนแบ่งกำไรที่เพิ่มสูงขึ้นจากทั้งแม็คคีย์และจีเอฟเอ็น (หนุนโดยการขยายกำลังการผลิต) จะเป็นปัจจัยบวกที่หนุนกำไรในปี 2561 เช่นกัน ถึงแม้ว่าราคาไก่มีชีวิตในประเทศจะอ่อนตัวลงเล็กน้อย
เนื่องจากฝนที่ตกหนักมากกว่าปกติในไตรมาส 3/60 (ซึ่งส่งผลกระทบต่อการบริโภคให้ลดลงและการดัมพ์อุปทานไก่เข้ามาในตลาดเร็วขึ้น) แต่แนวโน้มของยอดส่งออกที่เพิ่มขึ้นแข็งแกร่งน่าที่จะกลบผลกระทบของราคาและมาร์จิ้นของยอดขายผลิตภัณฑ์ชิ้นส่วนในประเทศที่อ่อนตัวลงเล็กน้อย